טיולי חורף בלב אזור יפיפה של טבע, נוף וחקלאות יתקיימו לסיורים רגליים מודרכים בנופים הקסומים של פארק אלונה. בין האטרקציות: צעדה לאורכו של נחל תנינים הזורם ומתפתל בין מטעי פירות וגפנים, טיפוס להר העגול לנקודת תצפית מרהיבה לנוף הירוק והפורח של רמת מנשה ותצפית לעבר תוואי כביש 6 החוצה את רמת מנשה.
חזרה דרך מושב עמיקם לנקודת ההתחלה וקינוח בתה צמחים ועוגיות.
במהלך הסיור יהיו הסברים בנושאי החקלאות, המים, החי והצומח האופייניים לאזור. משך הסיור כ-3 שעות. יש להצטייד בנעליים נוחות להליכה בשטח, בבוץ ובמטריות. הסיורים יתקיימו במהלך ינואר, בימי שישי בשעה 10:30. יציאה מאתר מי קדם- פארק אלונה.
לקראת ספירת הציפורים הארצית בחצרות הבתים 2007, שמטרתה להעריך את הרכב מיני ציפורי הבר בקרבת ביתנו ואת מספרן, מזמינה רמת הנדיב את ציבור חובבי הציפורים לקחת חלק בסיורי צפרות בגני רמת הנדיב שייערכו בתאריכים: 4/1, 1/2. ההשתתפות כרוכה בתשלום.
בשביל התפוזים בפארק הילדים "שביל התפוזים", עונת קטיף התפוזים בעיצומה. הקטיף הינו קטיף עצמי, העצים נמוכים והילדים מגיעים בקלות לפרי. ניתן לרכוש שק (6-7 ק"ג) לקטיף עצמי ב-15 ₪ ולקחת את כל הפירות הביתה. בנוסף באתר פעילות אתגרית לקטנים ולקטנטנים: טרקטורוני שטח, מיני גולף, מסלול טיפוס בין צמרות העצים ועוד. שביל התפוזים נמצא על יד קיבוץ גן שמואל.